અમદાવાદની એચ.કે.કૉલેજના અર્થશાસ્ત્ર વિભાગના પૂર્વ પ્રોફેસર અને આર્થિક નિષ્ણાત રમેશભાઈ બી. શાહ નાણાકીય કટોકટીની વિવિધ સેક્ટરો પર પડનારી અસરો વિશે વિસ્તારથી સમજાવતાં કહે છે, “કાળું નાણું, ભ્રષ્ટાચાર અને આતંકવાદને નાથવા માટે કરન્સીની સાથે બીજાં કયાં પગલાં ભરવામાં આવે છે તેના પર આધાર છે. જો ભ્રષ્ટાચાર અને કરચોરી અટકાવી ન શકાય તો કાળું નાણું ફરી સર્જાશે. આ એક લાંબા ગાળાની પ્રક્રિયા છે. આપણા અર્થતંત્રમાં રોકડ વ્યવહાર મોટાપાયે ચલણમાં છે ત્યાં સુધી કાળું નાણું, નકલી નોટો અને ભ્રષ્ટાચાર અટકાવવો અઘરું કામ છે. આ આખી ટેક્નિકલ બાબત છે. હાલ દેશના જીડીપીની ૧૪ ટકા જેટલી ચલણી નોટો ચલણમાં છે. જ્યારે દુનિયાના વિકસિત દેશોમાં એ પ્રમાણ માત્ર ચાર ટકા જેટલંલ હોય છે. ત્યાં બધો વ્યવહાર બેંકથી ચાલે છે જેથી કાળું નાણું સર્જાવાનો પ્રશ્ન ઊભો થાય નહીં. આપણે ત્યાં મોટાભાગે કૅશ વ્યવહાર થતો હોવાથી કરચોરીને બહુ મોટો અવકાશ છે. એના માટે ગ્રામીણ પ્રજા બેંકો સાથે જોડાતી થાય તે જરૂરી છે. ઓનલાઈન ટ્રાન્ઝેક્શન માટે કમ્પ્યૂટર સહિતની સુવિધાઓ પણ જોઈએ.